ПРАВИЛНИК О НАЧИНУ РЕГУЛИСАЊА ИЗОСТАНАКА УЧЕНИКА
На основу члана 119 став 1 тачка 1 и члана 99 Закона о основама система образовања и васпитања („Службени гласник РС”, бр. 88/2017 и 27/2018 – др. закони, 10/2019, 6/2020, 129/2021 и 92/2023) и Статута ОШ „Душан Јерковић“ у Ужицу (у даљем тексту: Школа), Школски одбор Основне школе „Душан Јерковић“ Ужице, донео је дана 29.8.2024. године

П Р А В И Л Н И К
О НАЧИНУ РЕГУЛИСАЊА ИЗОСТАНАКА УЧЕНИКА
ОПШТЕ ОДРЕДБЕ
Члан 1
Овим правилником регулише се начин правдања изостанака ученика са свих обавезних облика образовно-васпитног рада. 

Члан 2
Ученик има право и обавезу да редовно похађа наставу и друге облике образовно-васпитног рада које Школа организује.

Непридржавање одредаба овог Правилника повлачи дисциплинску одговорност ученика и родитеља.

Члан 3
Ученик не може без одобрења наставника разредне наставе или предметног наставника да напусти час. 

Уколико се ученик који је пуштен са часа, услед неодложних потреба не врати на час, изостанак се евидентира као неоправдани. 

Ученици не смеју да напуштају час ради обављања приватних послова.

Члан 4
Ученик који је оправдано одсутан или коме је одобрено одсуство не може да присуствује настави на појединим часовима.

Наставник може да прими ученика на час провере знања само ако је одсутан ради породичне славе или другог верског празника.

Ученика који је изостао са заказане провере знања, наставник може без најаве оценити на првом наредном часу којем ученик присуствује.
Члан 5
Ученик који обавља дужност редара за дату недељу  дужан је да помоћника директора, директора или дежурног наставника обавести о томе да се предметни наставник, односно наставник разредне наставе, није благовремено појавио, а помоћник директора, директор или дежурни наставник је дужан да у том времену обезбеди замену.

Ученици су дужни да поштују правила понашања школе и да не ометају одржавање наставе у другим одељењима.

Члан 6
Родитељ ученика или законски заступник дужан је да одмах, а најкасније у року од 48 сати од момента наступања спречености ученика да присуствује настави, о томе обавести Школу.

Ученик и родитељ ученика или законски заступник дужан је да у року од осам дана од дана престанка спречености ученика да присуствује настави одговарајућом лекарском или другом релевантном документацијом правда изостанак ученика и достави потпуне и тачне контакт информације.

Члан 7
Изостајање ученика до три (3) везана радна дана, а највише 6 радних дана по полугодишту, тј. 12 радних дана на нивоу школске године, може се правдати изјавом родитеља или законског заступника. 
         Изостајање ученика више од три (3) везана радна дана због болести или повреде може се правдати само лекарским уверењем.

По истеку рока за обавештавање Школе о наступању спречености ученика да присуствује настави и рока за правдање изостанака, предвиђених Законом о основама система образовања и васпитања, сматраће се да је изостајање ученика било неоправдано и то ће се евидентирати. 

Члан 8
Изостанци се правдају лекарским уверењем или другом релевантном документацијом, које одељењском старешини, односно наставнику разредне наставе, доноси родитељ или ученик уз сагласност родитеља и која се чува до краја те школске године.

Ако одељењски старешина, односно наставник разредне наставе, није присутан, оправдања ученика може прихватити педагог, психолог или секретар Школе (уз напомену која се евидентира у дневнику).
Члан 9

         Уколико постоји разлог за одсуство ученика које је дуже од три везана радна дана, а разлог није здравствене природе, неопходно је да родитељ или законски заступник ученика поднесе писани захтев за одсуство директору Школе.
         О захтеву родитеља ученика или законског заступника да ученик изостане са наставе одлучује директор одмах по достављању  захтева за одсуство. 
         Напред наведени захтев родитељ ученика или законски заступник дужан је да поднесе у писаној форми три (3) радна дана пре самог изостајања.
Ако је пре доношења одлуке потребно да се провере неке чињенице, одлука ће се донети што је могуће пре, али тек након провере. Одлука директора је коначна.
Члан 10
           Родитељ на почетку школске године одељењском старешини, односно наставнику разредне наставе, пријављује први дан крсне славе или други верски празник који ученик слави, те се ти изостанци аутоматски правдају. 
          Ученик може да пријави само једну крсну славу.

Члан 11
Последице неоправданог кашњења на час, недоласка на час или одласка са часа без одобрења током трајања школског часа исте су као и неприсуствовање целом часу.

Школа је дужна да обавести родитеља или законског заступника о ученику који нередовно похађа или је престао да похађа наставу, најкасније два дана од дана престанка похађања наставе.

Ученик који борави у просторијама Школе за време трајања наставе у обавези је да присуствује часу.

         Кашњења на часове евидентирају се као неоправдани изостанци. 
Наставник је дужан да ученика који је закаснио прими на час.

Лица запослена у Школи у обавези су да ученика који проводи време у просторијама Школе, ван учионице, уведу на час који има по распореду.

НАПУШТАЊЕ НАСТАВЕ
Члан 12
Ако ученик самовољно напусти час, даје му се неоправдани изостанак.

Под појмом час подразумева се сваки облик образовно-васпитног рада који Школа организовано спроводи са ученицима у време наставног дана.

Члан 13
Ако ученици организовано напусте час, о васпитној мери одлучиће Одељењско веће.

Члан 14
         Ако ученици неоправдано организовано напусте два часа или више часова, ученицима се утврђује адекватан број неоправданих изостанака, а поред тога оцена из владања смањује се због нарушавања правила понашања Школе и ометања процеса наставе. 

Члан 15
Наставник не може ученика који омета наставу удаљити са часа.

Ученика који омета наставу наставник ће опоменути и обавестиће одељењског старешину, односно наставника разредне наставе о понашању ученика, након часа у усменој и/или писаној форми.

Уколико ученик, упркос опомени наставника, настави да омета час, биће упућен на разговор педагошко-психолошкој служби/ директору Школе, и то тако што ће редар позвати некога од наведених лица (педагог, психолог, директор Школе), који о датој ситуацији обавештава родитеље ученика. О свему наведеном  одељењски старешина, односно наставник разредне наставе биће обавештен након часа у усменој и/или писаној форми. 

Ученик је дужан да се по обављеном разговору врати на час. Одлуку о оправданости или неоправданости изостанка са часа на којем је почињен напред наведени прекршај доноси одељењски старешина, односно наставник разредне наставе на основу извештаја наставника /педагошко-психолошке службе/директора Школе. 
Члан 16
Наставник не може да удаљи са часа ученика који нема одговарајући прибор за час.

Предметни наставник је дужан да одељењском старешини, односно наставнику разредне наставе скрене пажњу да ученик долази на час без одговарајућег прибора, усменим или писаним путем. 
Одељењски старешина, односно наставник разредне наставе дужан је да са учеником обави разговор, као и да о томе обавести родитеље / законске заступнике.
Члан 17
Ученик не сме да напушта час ради одговарања из другог предмета.

Наставник не може да на редовни час наставе са једним одељењем позива ученике других одељења и разреда ради оцењивања из свог предмета.
ВОЂЕЊЕ ЕВИДЕНЦИЈЕ И ЧУВАЊЕ ДОКУМЕНТАЦИЈЕ
Члан 18
Одељењски старешина, односно наставник разредне наставе, у обавези је да прати број неоправданих изостанака сваког ученика и у складу са бројем неправданих изостанака умањи оцену из владања.

За тачност података о изостанцима у есДневнику о образовно-васпитном раду одговара одељењски старешина, односно наставник разредне наставе, који је дужан да редовно води и недељно ажурира евиденцију изостанака и формира архиву одељења са доказима о правдању изостанака.

Укупан број изостанака на крају школске године представља збир изостанака из првог и другог полугодишта.

Писана оправдања се чувају до краја школске године.
ЗАВРШНЕ ОДРЕДБЕ
Члан 19
Примену одредаба овог правилника контролисаће директор Школе. Директор Школе даје упутство одељењским старешинама, односно наставницима разредне наставе, и подноси извештај Наставничком већу и Школском одбору. 
Члан 20
Овај Правилник ступа на снагу након осам дана од дана објављивања на огласној табли Школе.

                                                                      Заменик председника 

                                                                      Школског одбора

                                                                      Бранка  Љубичић    
